钦定古今图书集成/明伦汇编/官常典/第718卷 > 沈光
## 钦定古今图书集成/明伦汇编/官常典/第718卷 > 沈光

按《隋书》本传：“光字总持，吴兴人也。父君道，仕陈吏部
侍郎。陈灭，家于长安。皇太子勇引署学士。后为汉王
谅府掾，谅败，除名。光少骁捷，善戏马，为天下之最。略
综书记，微有词藻，常慕立功名，不拘小节。家甚贫窭，
父兄并以佣书为事，光独跅弛，交通轻侠，为京师恶
少年之所朋附。人多赡遗，得以养亲。每致甘食美服”，
未尝困匮。初建禅定寺，其中幡竿高十馀丈，适遇绳
绝，非人力所及，诸僧患之。光见而谓僧曰：“可持绳来，
当相为上耳。”诸僧惊喜，因取而与之。光以口衔索，拍竿而上，直至龙头。系绳毕，手足皆放，透空而下，以掌
拒地，倒行数十步。观者骇悦，莫不嗟异。时人号为“肉
飞仙。”大业中，炀帝征天下骁果之士，以伐辽左，光预
焉，同类数万人，皆出其下。光将诣行在所，宾客送至
灞上者百馀骑。光酹酒而誓曰：“是行也，若不能建立
功名，当死于高丽，不复与诸君相见矣。”及从帝攻辽
东，以冲梯击城，竿长十五丈，光升其端，临城与贼战，
短兵接，杀十数人，贼竞击之而坠，未及于地，适遇竿
有垂緪，光接而复上。帝望见，壮异之，驰召与语，大悦，
即日拜朝请大夫，赐宝刀良马，恒致左右，亲顾渐密。
未几，以为折冲郎将，赏遇优重。帝每推食解衣以赐
之，同辈莫与为比。光自以荷恩深重，思怀竭节。及江
都之难，潜构义勇，将为帝复仇。先是，帝宠昵官奴，名
为“给使。”宇文化及以光骁勇，方任之，令其总统，营于
禁内。时孟才、钱杰等阴图化及，因谓光曰：“我等荷国
厚恩，不能死难以卫社稷，斯则古人之所耻也。今又
俛首事仇，受其驱率，有䩄面目，何用生为！吾必欲杀
之，死无所恨。公，义士也，肯从我乎？”光泣下霑衿曰：“是
所望于将军也！仆领给使数百人，并荷先帝恩遇，今
在化及内营，以此复仇，如鹰鹯之逐鸟雀，万世之功，
在此一举，愿将军勉之。”孟才为将军，领江淮之众数
千人，期以营将发时，晨起袭化及。光语泄，陈谦告其
事，化及大惧曰：“此麦铁杖子也。及沈光者，并勇决不
可当，须避其锋。”是夜即与腹心走出营外，留人告司
马德戡等，遣领兵马逮捕孟才。光闻营内喧声，知事
发，不及被甲，即袭化及营，空无所获，值舍人元敏数
而斩之，遇德戡兵入，四面围合。光大呼“溃围”，给使齐
奋，斩首数十级，贼皆披靡。德戡辄复遣骑持弓弩翼
而射之，光身无介胄，遂为所害。麾下数百人皆斗而
死，一无降者，时年二十八。壮士闻之，莫不为之陨涕。